ዛማሊክ በታሪኩ የመጀመሪያውን ዋንጫ አነሳ
ኢትዮጵያዊው ኢንተርናሽናል ዳኛ በዓምላክ ተሰማ በመሐል ዳኝነት በመሩት የ2018/19 ካፍ ኮንፌዴሬሽን የፍፃሜ ጨዋታ የግብፁ አንጋፋ ክለብ ዛማሌክ በታሪኩ ለመጀመሪያ ጊዜ ሻምፒዮን ሆነ። የ2018/19
ካፍ ኮንፌዴሬሽን የፍፃሜ ጨዋታ በሞሮኮው ሬኔይሳንስ ስፖርቲቭ ዴ ቤርካኔ እና
በግብፁ ዛማሌክ መካከል ተካሂዷል። ሁለቱ ክለቦች ከሳምንት በፊት ባካሄዱት ጨዋታ በጭማሪ ሰዓት ቶጓዊው ኮድጆ ፎ -ዶህ-
ላባ ለቤርካኔ ባስቆጠራት ብቸኛ ግብ ዛማሊኮች መሸነፋቸው ይታወሳል። የመልሱ ጨዋታ
ባሳለፍነው እሁድ በአሌክሳንድሪያው ቦርግ አል አረብ ስታድየም ሲካሄድም የመጀመሪያ የኮንፌዴሬሽን ዋንጫቸውን ከፍ ለማድረግና ለ16 ዓመታት የዘለቀውን አህጉራዊ የዋንጫ ረሃባቸውን ለመግታት በሜዳቸውና ደጋፊያቸው ፊት
ተፋልመዋል። በጨዋታውም በፈጣን መልሶ ማጥቃት ትፅነው የተጫወቱት ዛማሊኮች ከእረፍት መልስ በቪዲዮ እገዛ በተካሄደ ዳኝነት ውሳኔ (VAR) የተሰጣቸው ፍፁም ቅጣት ምት ማሃሙድ አላ ወደ ግብ በመቀየር አንድ ለዜሮ እንዲያሸንፉ ያስችላቸዋል። ጨዋታው በዚህ ውጤት ሲጠናቀቅ ሁለቱም ክለቦች አንድ አቻ መሆናቸውን ተከትሎ አሸናፊውን ለመለየት በተሰጠው የፍፅም ቅጣት ምት ዛማሊክ 5 ለ3 በሆነ
ውጤት ባለድል ሆኗል። እኤአ በ1911 እንደተመሰረተ የሚነገርለት ዛማሊክ፤ ከአፍሪካ ክለቦች በርካታ ዋንጫዎች በማነሳት ተከታይ እንጂ ቀዳሚ የለውም። ክለቡ በአህጉር ደረጃ ካሳካቸው ክብሮች መካከልም 5 የካፍ ቻምፒዮንስ ሊግ 3 የካፍ ሱፐር ካፕ ወይንም የአሸናፊዎች አሸናፊ ዋንጫን ይጠቀሳሉ። ክለቡ እኤአ በ2003 የአፍሪካ ሱፐር
ካፕ ዋንጫን ካሳካ በኋላ ከአህጉራዊ ዋንጫ ጋር ተራርቆ የቆየ ሲሆን፤ የዘንድሮው ድሉም ከአስራ ስድስት ዓመታት በኋላ መሆኑ ታውቋል። የኮንፌዴሬሽን ዋንጫ በማንሳት ደግሞ በታሪኩ የመጀመሪያው ሆኖ ተመዝግቦለታል።። ከዚህ ቀደም ሁለት ተከታታይ የቻምፒዮንስ ሊግ ፍፃሜዎችን እና ከወራት በፊት በዶሀ የተከናወነውን የካፍ ሱፐር ካፕ ጨዋታን መምራት የቻለው ኢትዮጵያዊው ኢንተርናሽናል ዳኛ በዓምላክ ተሰማም፤ 86ሺ ተመልካቾች በሚያስተናግደው ስታድየም የተካሄደውን የፍፃሜ ጨዋታም በብቃት መወጣቱም ታውቋል። የ2018/19 የኮንፌዴሬሽን ዋንጫ
አሸናፊው ዛማሊክ 1ነጥብ
25 ሚሊዮን ዶላር ሲሸለም፤
ተሸናፊው ቤርካኔ በአንፃሩ
625 ሺ ዶላር አግኝቷል።
የካፍ ኮንፌዴሬሽን ዋንጫ
የተጀመረው እኤአ በ2004 ነው።አዲስ ዘመን ግንቦት 20/2011